ফের ফেডারেশনের সঙ্গে প্রযোজকের বিরোধ। প্রযোজনা সংস্থার নাম ‘এসকে মুভিজ’। সংস্থার অধিকর্তা হিমাংশু ধানুকার অভিযোগ, তাঁদের আগামী ছবি ‘শিকারি’র শ্যুটিং বন্ধ করে দেওয়া হয়েছে। এর জন্য তাঁরা ‘ফেডারেশন অফ সিনে টেকনিশিয়ান্‌স অ্যান্ড ওয়ার্কার্স অফ ইস্টার্ন ইন্ডিয়া’র (এফসিটিডব্লুইআই) সভাপতি স্বরূপ বিশ্বাসকেই দায়ী করছেন। যিনি ঘটনাচক্রে রাজ্যের মন্ত্রী অরূপ বিশ্বাসের ভাই।   
হিমাংশুর বয়ান অনুযায়ী, গত ১৮ এপ্রিল থেকে ২১ এপ্রিল বোলপুরে তাঁদের ছবির শ্যুটিংয়ের কথা ছিল। কিন্তু ফেডারেশন ২০ তারিখে আচমকাই শ্যুটিং বন্ধ করে দেওয়ার নির্দেশ দেয়। হিমাং‌শু জানাচ্ছেন, তাঁরা ফেডারেশনের সাধারণ সম্পাদক অপর্ণা ঘটকের স্বামী পিন্টু ঘটকের সংস্থা থেকে ডান্সার নেননি বলেই এই আপত্তি। যদিও পরে বিষয়টির নিষ্পত্তি হয়ে যায়। কিন্তু বোলপুরে দ্বিতীয় দফায় শ্যুটিংয়ের সময় ফের আপত্তি আসে ফেডারেশনের সভাপতি স্বরূপ বিশ্বাসের কাছ থেকে। ‘‘আমাদের ২৯ এপ্রিল বাকি শ্যুটিং করার কথা ছিল। নিয়মমতো আমরা ফেডারেশনকে বিষয়টি ২৫ এপ্রিল ই-মেল মারফত জানাই। ২৭ এপ্রিল একটি চিঠিও দিয়ে আসা হয় অফিসে। কিন্তু ২৮ এপ্রিল, বৃহস্পতিবার স্বরূপ বিশ্বাস জানালেন, আমরা শ্যুটিং করতে পারব না। কেন এভাবে বার বার আমাদের ঝামেলায় ফেলা হচ্ছে জানি না,’’ বক্তব্য হিমাংশুর! দ্বিতীয় দফার শ্যুটিং বন্ধের ক্ষেত্রে স্বরূপ নাকি জানিয়েছেন, অন্তত ১৫দিন আগে শ্যুটিংয়ের সব তথ্য ফেডারেশনকে না দিলে তারা শ্যুটিংয়ের অনুমতি দিতে পারবে না। অথচ হিমাংশু বলছেন, এই রকম কিছু নাকি ফেডারেশনের নিয়মাবলিতে লেখা নেই।
‘এসকে মুভিজ’এর সঙ্গে ফেডারেশনের বিরোধ এর আগেও হয়েছে। লন্ডনে ‘আশিকি’ ছবির শ্যুটিংয়ে কতজন টেকনিশিয়ান নিয়ে যাওয়া হবে, তা নিয়েই ছিল বিরোধ। একদিন শ্যুটিং বন্ধও ছিল।
বোলপুরের শ্যুটিং বন্ধ করে দেওয়া নিয়ে ফেডারেশনের সাধারণ সম্পাদক অপর্ণা ঘটককে জিগ্যেস করা হলে তিনি বলেন, ‘‘শ্যুটিং বন্ধের কোনও ব্যাপার নেই। কে বলল এ সব! ওরা যাচ্ছে তো শ্যুটিং করতে। কোনও সমস্যা নেই।’’ স্বরূপেরও একই বক্তব্য। তিনি বললেন, ‘‘সমস্যাটার সমাধান হয়ে গিয়েছে!’’ 
যদিও হিমাংশু জানালেন, ফেডারেশন নাকি তাঁদের এখনও অনুমতি দেয়নি। তাঁর অভিযোগ, স্বরূপ স্বেচ্ছাচার করছেন। নিয়মাবলির ‘কেস টু কেস’ শর্তের সুযোগ নিয়ে তিনি নিজের মতামত চাপাচ্ছেন। যদিও স্বরূপ এই অভিযোগও অস্বীকার করেন।
প্রথম দফার শ্যুটিং বন্ধের কারণ অপর্ণার কাছে জানতে চাওয়া হলে তিনি বলেন, ‘‘এই সম্পর্কিত যাবতীয় কথা আমরা নির্বাচনের পরে বলব। এই মুহূর্তে কোনও কথা বলতে পারছি না। সামনে অনেক কাজ। এসব ছোট ঘটনা নিয়ে পারস্পরিক ভুল বোঝাবুঝি বাড়ানোরও কোন যুক্তি নেই।’’ 
কিছুদিন আগে ‘ভেঙ্কটেশ ফিল্মস’এর ‘লাভ এক্সপ্রেস’ ছবিটির বিদেশে শ্যুটিংকে কেন্দ্র করে ফেডারেশনের সঙ্গে প্রযোজনা সংস্থার ঝামেলা হয়েছিল। কতজন টেকনিশিয়ানকে বিদেশে নিয়ে যাওয়া হবে, সেই নিয়েই ছিল বিরোধ। 
‘শিকারি’ ছবিটি ‘এসকে...’ বাংলাদেশের সঙ্গে যৌথ প্রযোজনায় করছে। ছবিতে অভিনয় করছেন শ্রাবন্তী এবং বাংলাদেশের স্টার শাকিব খান। হিমাংশুর কথায়, ‘‘শাকিব আমাদের অতিথি। তার সামনে এই ঘটনা আমাদের মাথা নিচু করে দিল। ‘ভেঙ্কটেশ ফিল্মস’, শ্রাবন্তী, দেব, অরিন্দম শীল সকলেই আমার পাশে আছেন। ওঁরাও ফেডারেশনকে নিয়ে তিতিবিরক্ত!’’